钦定古今图书集成/明伦汇编/氏族典/第387卷 > 李适之
## 钦定古今图书集成/明伦汇编/氏族典/第387卷 > 李适之

按《唐书李适之传》：“适之，恒山愍王孙也。始名昌。神龙
初，擢左卫郎将。开元中，迁累通州刺史，擢秦州都督，
徙陕州刺史，河南尹，进御史大夫。二十七年兼幽州
长史，知节度事，迁刑部尚书。天宝元年，代牛仙客为
左相，累封清和县公。与李林甫争权不协，林甫好谓
适之曰：‘华山生金，采之可以富国’。适之信其言，他日”
从容为帝道之。帝以问林甫，对曰：“臣知之旧矣。顾华
山陛下本命，王气之舍，不可以穿治。”帝以林甫为爱
己，而薄适之不亲。适之惧，不自安，乃上宰政，以太子
少保罢。俄坐韦坚累，贬宜春太守。会御史罗希奭阴
被诏杀坚等，过宜春，适之仰药自杀。